《寄题几仲所居二诗次定国王父旧韵 其二》
宋代·苏过

涉世谁如子，凛然霜中筠。独能退藏密，恐污元规尘。

阮籍废臧否，曹参惟饮醇。谁为晤语者，黄卷对古人。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。